tartuNLP/wikipedia-smugri-20251201 huggingface dataset:
Tundlik sisu

Tundlik sisu on selline materjal avalikus ruumis, mis võib oluliselt häirida mõnda ruumi kasutajat ja kellelt ei saa maailmavaatelistel, psühholoogilistel, esteetilistel, meditsiinilistel vmt põhjustel eeldada selle materjali olemasolu vaikimisi aktsepteerimist end ümbritsevas keskkonnas. Tüüpilised tundliku sisu kategooriad on näiteks vägivald, pornograafia, aga ka filmide jm narratiivide olulised šüžeepöörded, lisaks evolutsioonilist päritolu foobiad, nagu arahnofoobia, või meditsiinilised näidustused, nagu epilepsia, mida teatud sisu näitamine võib esile kutsuda.
Tundliku sisu hoiatused.
Eri väljaannetes ja keskkondades on aegade jooksul koostatud tundliku sisu hoiatuste süsteeme, näiteks filmide puhul rakendavad Eesti kinod silte nagu PERE, MS6, MS12, K12, K14, K16; veebisisu puhul on rahvusvaheliselt tuntud lühendid nagu NSFW (inglise keeles "not safe for work") või märgistused nagu "CW POL" (inglise keeles "content warning: politics") või TW SUI ("trigger warning: suicide").
Eristatakse tundliku sisu hoiatusi, mille aluseks on objektiivsed näidustused nagu posttraumaatiliste stressihäirete tüüpilised põhjustajad, evolutsioonilist päritolu foobiad vmt ja selliseid, mis on kultuurilised, esteetilised või ideoloogilised. Tundliku sisu hoiatustega püütakse luua avalikku ruumi, mille liikmeteks saab olla võimalikult lai spekter osalejaid ja on võimalik nendevaheline suhtlus.
Hoiatused eri platvormidel.
Mastodoni födiversumis saab lisada igale postitusele vabas sõnastuses tundliku sisu hoiatuse, Redditis on standardiseeritud hoiatussildid NSFW ja "Spoiler" ning kogukond võib juurutada oma täiendavad sildid.
Instagram lõi võimaluse tundliku sisu piiramiseks juulis 2021, valida saab kolme piiramise taseme vehel ja tundlik sisu on määratletud viie kategooria poolt, milleks on vaimsed häired ja enesevigastamine, vägivald, seksuaalsus, ravimid ja mõnuained, piiratud levikuga kontod. Twitter võimaldab 2022. aasta veebruarist lisada multimeediale tundliku sisu eest hoiatavaid silte nagu "alastus", "vägivald" ja "tundlik".
Kreen (perekonnanimi)

Kreen on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Kreen 40 inimesel: 16 mehel ja 24 naisel. Perekonnanimede levikult oli Kreen meeste puhul 7873. kohal ja naiste puhul 5509. kohal. Perekonnanime Kreen kandja oli keskmiselt 46 aasta vanune.
19. sajandi algul pandi pärisorjusest vabastamise käigus Virumaal Jõhvi, Viru-Jaagupi ja Väike-Maarja kihelkonnas, Harjumaal Kuusalu ja Keila kihelkonnas, Läänemaal Kullamaa kihelkonnas, Järvamaal Peetri kihelkonnas ning Tartumaal Kursi kihelkonnas asuvates mõisavaldades 11 korral talupoegadele nimeks Kreen, Green, Gren, Grehn, Krehn (normaliseeritult Kreen). 
Nimede eestistamise käigus loobuti 1937., 1938. ja 1939. aastal nimest Kreen 4 juhul ning uueks nimeks võeti Kaasiku, Kiir, Kreek ja Kaerpõld.
Kress (perekonnanimi)

Kress on perekonnanimi.
Kreß on levinud perekonnanimi ka Saksamaal.
Statistika.
2022. aasta 1. jaanuari seisuga oli Eestis perekonnanimi Kress 33 inimesel: 17 mehel ja 16 naisel. Perekonnanimede levikult oli Kress meeste puhul 7376. kohal ja naiste puhul 8524. kohal. Perekonnanime Kress kandja oli keskmiselt 47 aasta vanune.
19. sajandi algul pandi pärisorjusest vabastamise käigus Võrumaal Räpina kihelkonna Räpina mõisavallas ja Harjumaal Hageri kihelkonna Pahkla mõisavallas talupoegadele nimeks Kress. 
Nimede eestistamise käigus loobus üks isik 1938. aastal nimest Kress ning võttis uueks nimeks Tali.
Cesvainieki

Cesvainieki on küla ("mazciems") Lätis Madona piirkonnas Ošupe vallas.
Cesvainieki asub valla idaosas. Sinna jääb Zvidziena bussipeatus.
Aastal 2008 oli külas 20 elanikku.
Asni

Asni on küla ("mazciems") Lätis Madona piirkonnas Ošupe vallas.
Asni asub valla kaguosas Asna ja Maizaste jõe vahelisel alal. Sinna jääb Sipiņi bussipeatus. 
Külast lõunasse jäävad Asne asulakohad on muinsusmälestistena riikliku kaitse all.
2008. aastal oli külas 10 elanikku.
Lucas Cavallini

Lucas Daniel Cavallini (sündinud 28. detsembril 1992 Torontos) on Kanada jalgpallur, kes mängib ründajana Kanada jalgpallikoondises.
Cavallini sündis Kanadas argentiinlasest isa ja kanadalannast ema perekonnas.
Ta alustas klubikarjääri Uruguay klubis Nacional, millega liitus 2010. aastal. Uruguay kõrgliigas debüteeris ta hooajal 2012/13, mil oli laenul Juventudis. 25 mänguga lõi ta sel hooajal kümme väravat. Suurem osa aastatest 2013–2015 mängis ta Uruguay kõrgliigaklubis Fénix. Tema edukaim hooaeg oli Uruguays 2014/15, mil ta lõi 14 väravat.
2017. aasta jaanuaris sõlmis ta lepingu Uruguay kõrgliigaklubiga Peñarol. 2017. aasta augustis läks ta laenule Mehhiko kõrgliigaklubisse Puebla, kellega sõlmis aasta hiljem püsiva lepingu. 75 mänguga lõi Cavallini Mehhiko kõrgliigas 29 väravat.
Aastatel 2020–2022 mängis Cavallini Major League Socceri (MLS) klubis Vancouver Whitecaps FC. Kolme hooajaga lõi ta MLS-is 18 väravat.
Kanada jalgpallikoondises debüteeris Cavallini 15. augustil 2012 sõprusmängus Trinidadi ja Tobago vastu. Koondisekarjääri kaks esimest väravat lõi ta 8. septembril 2018 CONCACAF-i Rahvuste Liiga valikmängus USA Neitsisaarte vastu. Cavallini on kuulunud Kanada koondisse 2017., 2019. ja 2021. aasta CONCACAF Gold Cup'il. 2019. aasta CONCACAF Gold Cup'il lõi ta viis väravat, sh tegi viimases alagrupimängus Kuuba vastu kübaratriki.
Klāvāni

Klāvāni on küla ("mazciems") Lätis Madona piirkonnas Ošupe vallas.
Klāvāni asub valla kirdeosas.
Kārklaiņi

Kārklaiņi on küla ("maziems") Lätis Madona piirkonnas Ošupe vallas.
Kārklaiņi asub valla lääneosas Meirāni kanali kaldal. Praktiliselt on see osa naaberkülast Stūrmežs.
Aastal 1897 oli see katoliiklaste küla, kus oli 56 elanikku.
Lielmežnieki

Lielmežnieki on küla ("mazciems") Lätis Madona piirkonnas Ošupe vallas.
Lielmežnieki asub valla edelaosas Meirāni kanali ääres.
Aastal 1897 asus seal katoliiklaste küla, kus oli 89 elanikku. Aastal 2008 oli külas 15 elanikku.
Liepsalas

Liepsalas on küla ("mazciems") Lätis Madona piirkonnas Ošupe vallas.
Liepsalas asub valla lääneosas. Külas on Oskars Kalpaksi muuseum.
Przewodów

Przewodów (ukraina keeles Переводів) on küla Poolas Lublini vojevoodkonnas Hrubieszówi maakonnas Dołhobyczówi vallas. Przewodów asub Ukraina piirist ligi 7 km kaugusel.
Küla on esmamainitud 1403. aastal.
15. novembril 2022 kell 15.40 kohaliku aja järgi tabas Przewodówit rakett, mille tagajärjel hukkus kaks inimest. Esialgu usuti, et tegemist oli Vene raketiga. 16. novembril aga selgus, et tegemist oli Ukraina õhuväe raketiga.
Gaigalieši

Gaigalieši on küla ("mazciems") Lätis Madona piirkonnas Ošupe vallas.
Gaigalieši asub valla lääneosas Meirāni kanali ääres. Sinna jääb Gaigalieši bussipeatus.
Aastal 2008 oli külas 25 elanikku.
Carlos Gruezo

Carlos Armando Gruezo Arboleda (sündinud 19. aprillil 1995 Santo Domingos) on Ecuadori jalgpallur, kes mängib poolkaitsja või keskkaitsjana Major League Socceri (MLS) klubis San Jose Earthquakes ja Ecuadori jalgpallikoondises.
Ecuadori kõrgliigas debüteeris ta 2011. aastal Independiente DV meeskonnas. Aastatel 2012–2014 mängis ta Ecuadori klubis Barcelona SC. 2012. aastal tuli ta Barcelonaga Ecuadori meistriks.
2014. aasta jaanuaris sõlmis ta nelja-aastase lepingu Saksamaa kõrgliigaklubiga VfB Stuttgart. Esimese ja ainsa värava lõi ta klubi meeskonnas 28. novembril 2014 liigamängus Freiburgi vastu. Ta sai sellega esimeseks Ecuadori jalgpalluriks, kes on Bundesligas värava löönud. Saksamaal Gruzero aga lõpliku läbimurret veel ei teinud.
Aastatel 2016–2019 mängis ta Major League Socceri (MLS) klubis FC Dallas.
2019. aasta juulis naasis Gruezo Saksamaa kõrgliigasse, sõlmides viieaastase lepingu Augsburgiga.
2023. aasta jaanuaris liitus Gruezo taas Major League Socceriga, kui sõlmis kolmeaastase lepingu San Jose Earthquakesiga.
Ecuadori jalgpallikoondises debüteeris Gruezo 17. mail 2014 sõprusmängus Hollandi vastu. Ta on kuulunud Ecuadori koondisse 2014. ja 2022. aasta maailmameistrivõistlustel, 2019., 2021. ja 2024. aasta Copa Américal ning 2016. aasta Copa América Centenariol.
Piero Hincapié

Piero Martín Hincapié Reyna (sündinud 9. jaanuaril 2002 Esmeraldases) on Ecuadori jalgpallur, kes mängib keskkaitsjana Saksamaa kõrgliigaklubis Leverkuseni Bayer ja Ecuadori jalgpallikoondises.
2019. aastal debüteeris ta Ecuadori kõrgliigas Independiente del Valle meeskonnas. 2020. aasta augustis sõlmis ta lepingu Argentina kõrgliigaklubiga Talleres.
2021. aasta augustis sõlmis ta lepingu Leverkuseni Bayeriga. Esimese värava lõi ta klubi meeskonnas 30. septembril 2021 UEFA Euroopa Liiga alagrupimängus Celticu vastu. Saksamaa kõrgliiga lõi ta esimese värava sama aasta 4. detsembril mängus Greuther Fürthi vastu.
2019. aastal osales Hincapié Ecuadori kuni 17-aastaste koondisega noorte maailmameistrivõistlustel. Ecuadori jalgpallikoondises tegi ta debüüdi 13. juunil 2021 Copa América alagrupimängus Colombia vastu. Koondisekarjääri esimese värava lõi ta sama aasta 11. novembril MM-i valikmängus Venezuela vastu.
Michael Estrada

Michael Steveen Estrada Martínez (sündinud 7. aprillil 1996 Guayaquilis) on Ecuadori jalgpallur, kes mängib ründajana Mehhiko kõrgliigaklubis Cruz Azul ja Ecuadori jalgpallikoondises.
Ta alustas klubikarjääri Ecuadori klubis Macará, mille meeskonnas debüteeris ta Ecuadori kõrgliigas 2013. aastal. Ecuadori kõrgliigas on ta mänginud veel El Nacionali (2016–2017) ja Independiente del Valle (2017–2018) meeskonnas 2019. aastal mängis ta taas Macarás ning lõi 29 mänguga 17 väravat.
2019. aasta detsembris sõlmis ta lepingu Mehhiko kõrgliigaklubiga Toluca. 2022. aasta esimeses pooles oli ta Tolucast laenul Major League Socceri (MLS) klubis D.C. United. Sama aasta augustis läks ta laenule Cruz Azuli.
Ecuadori jalgpallikoondises tegi Estrada debüüdi 22. veebruaril 2017 sõprusmängus Hondurase vastu. Koondisekarjääri esimese värava lõi ta 10. septembril 2019 sõprusmängus Boliivia vastu. Ta kuulus Ecuadori koondisse 2021. aasta Copa Américal. 2022. aasta maailmameistrivõistluste valikturniiril oli Estrada kuue väravaga Ecuadori suurim väravakütt.
Födiversum

Födiversum (sõnadest föderatsioon ja universum) on kogum födereeritud, kuid sõltumatult majutatud servereid ehk "isendeid", mida kasutatakse veebisisu nagu veebisaidid, blogid, mikroblogid jm sotsiaalmeedia, failivaramud jmt avaldamiseks. Födiversumit hoiavad koos avatud protokollid nagu ActivityPub ja need võimaldavad kasutajatel jagada sisu eri platvormide ja teenuste vahel ning väldivad sellega platvormimajanduse võimendatud monopolistlikke tendentse.
Födiversumi väärtuspakkumist väljendab mõte, et mis oleks, kui Twitteri, Facebooki, Instagrami, Youtube'i, Bandcampi, Bloggeri, Redditi jt platvormide teenused oleks integreeritud ühte hiiglaslikku võrgustikku, kus saab sama kasutajaga kogu sisu ristviidata ja sellega aktiivselt suhestuda. Sisuliselt sellist võimalust födiversum oma kommertsplatvormide vähem tuntud ekvivalentidega pakubki.
Protokollid ja rakendused.
Tuntumad födiversumi protokollid on ActivityPub, Diasapora, OStatus ja Zot. Protokollide rakendusi võib kategoriseerida mitmeti, ühe võimaliku ülevaate pakub kategoriseering 2022. aasta seisuga:
* Audio: Funkwhale, Castopod, Pubcast
* Pildid: PeerPx, Pixelfed, Anfora
* Video: PeerTube, Owncast
Ajalugu.
Kontseptsiooni födiversumist sai alguse GNU Social võrgustikuga 2008. aastal, selle edasiarendusteks on Mastodoni loomine 2016. aastal ja W3C egiidi all 2018. aastal väljatöötatud ActivityPub avatud protokoll. Hinnanguliselt suurimad födiversumi teenused 2022 hilissügisel on Mastodon, Matrix, PeerTube ja Disapora.
Aare Kimmel

Aare Kimmel (sündinud 16. märtsil 1951 Kalbus) on eesti luteri vaimulik, EELK Rannamõisa ja Randvere koguduste õpetaja. 
Aastal 2010 valiti ta aasta vaimulikuks ning aastal 2021 andis kirikuvalitsus talle õiguse kanda kuldset ametiristi. Laiem avalikkus teab Aare Kimmelit eelkõige raadiopastorina. Tema suuremad tööd on piibliõppesari Algtõed ning pea kuus aastat väldanud sari "Piibel kaanest kaaneni". Selles piibliõppesarjas loeb ja seletab õpetaja Aare Kimmel salm-salmi kaupa ära terve Piibli, nii Vana kui ka Uue Testamendi raamatud, sidudes loetut tänapäevaga. Sari on nüüdseks olemas enam kui 100 keeles, eestikeelse sarja alusmaterjalid on tõlgitud soome keelest.
TV7 on teinud temast ka portreesaate "Aare Kimmel - Raadiopastor". 
Elukäik.
Aare Kimmeli sünnikodu on Raplamaal Kalbu küla vanimas talumajas. Vanemad olid usklikud inimesed, isa toimetas ka surnute külast ärasaatmist. Paari kilomeetri kaugusele kodust jäi Järvakandi kirik, mõniteist tuli Rapla kirikusse, kuhu sõideti jalgratastega. Rapla kirikus käis Aare laulukooris ja leeris ning peab oma suureks mõjutajaks tolleaegset koguduse õpetajat Esra Rahulat. 
Koolitee viis noormehe Räpina aiandustehnikumi, suure loodushuvilisena tundus see valik parem kui keskkooli minek. Seejärel algas töö kodukandis Mitšurini aiandussovhoosis.
Oleviste ärkamise ajal tekkisid sidemed Rannamõisa kogudusega. Pühapäeviti käidi pastor Karl Reinaru kodus, kus toimusid laulu- ja pasunakoori harjutused ning palvetunnid. Seal võeti vastu ka Venemaalt tulnud külalisi, kes tahtsid osa saada äkamisest. Käidi läbi Ingeri kiriku noortega. Aare tutvus seal ingerisoomlanna Ellaga ja nad abiellusid 1985. aastal. Austusest abikaasa emakeele vastu õppis Aare ära ka soome keele. 
25. jaanuaril 1992 ordineeriti ta Kupanitsa ingeri koguduses diakoniks, kuid ta jäi siiski Rannamõisa kogudust teenima. 1993-1998 õppis Usuteaduste Instituudis ja ordineeriti õpetajaks 15. septembril 1998. Sellest ajast sai Aare Kimmelist lisaks Rannamõisale ka Randvere koguduste õpetaja, pensionile jäänud Karl Reinaru töö jätkaja. 
Aare Kimmel on harrastusmuusik, mängib orelit, klaverit ja kitarri.
Exidiaceae

Exidiaceae oli kandseente hõimkonda kuulunud seente sugukond.
Sellesse kuulunud perekonnad on liigutatud teistesse sugukondadesse.
Süldik

Süldik ("Exidia") on kandseente hõimkonda kuuluv seente perekond.
Exidiopsis

Exidiopsis on kandseente hõimkonda kuuluv seente perekond.
Uśmierz

Uśmierz on asula ("osada") Poolas Lublini vojevoodkonnas Hrubieszówi maakonnas Dołhobyczówi vallas. Uśmierz asub Ukraina piirist vähem kui pooleteise kilomeetri kaugusel.
Żniatyn

Żniatyn on küla Poolas Lublini vojevoodkonnas Hrubieszówi maakonnas Dołhobyczówi vallas. Żniatyn asub Ukraina piirist ligi 5 km kaugusel.
Dołhobyczów

Dołhobyczów (ukraina keeles Долгобичів või Довгобичів) küla Poolas Lublini vojevoodkonnas Hrubieszówi maakonnas, Dołhobyczówi valla halduskeskus. Dołhobyczów asub Ukraina piirist 4 km kaugusel.
Dołhobyczówit on esmamainitud 1430. aastal.
Chochłów

Chochłów on küla Poolas Lublini vojevoodkonnas Hrubieszówi maakonnas Dołhobyczówi vallas. Chochłów asub Ukraina piirist 2,5 km kaugusel.
Küla on esmamainitud 1531. aastal.
Mastodonid

Mastodonid ehk mastodondid on väljasurnud londiliste parafüleetiline takson, mis ei ole tänapäeva süstemaatikas käibel. Mastodonid elasid hiliseotseenist pleistotseenini põhjapoolkeral.
George Cuvier hõlmas 1817. aastal uude perekonda "Mastodon" muu hulgas liigid "Mastodon giganteum" ("Mammut americanum") ja "Mastodon angustidens" ("Gomphoterium angustidens"). 
Henry Fairfield Osborn vaatles 1921. aastal seda rühma ülemsugukonnana "Mastodontoidea". Sellesse arvati sugukonnad harihammaslased ("Gomphotheriidae"), mammutlased ("Mammutidae") ja "Stegodontidae".
Dłużniów

Dłużniów on küla Poolas Lublini vojevoodkonnas Hrubieszówi maakonnas Dołhobyczówi vallas. Dłużniów asub Ukraina piirist natuke üle kahe kilomeetri kaugusel.
Dłużniówi on ürikutes esimest korda mainitud 1423. aastal.
Horoszczyce

Horoszczyce on küla Poolas Lublini vojevoodkonnas Hrubieszówi maakonnas Dołhobyczówi vallas. Horoszczyce asub Ukraina piirist vähem kui kuue kilomeetri kaugusel.
Hulcze

Hulcze on küla Poolas Lublini vojevoodkonnas Hrubieszówi maakonnas Dołhobyczówi vallas. Hulcze asub Ukraina piirist natuke rohkem kui kolme kilomeetri kaugusel.
Küla on esmamainitud 1449. aastal.
Gonzalo Plata

Gonzalo Jordy Plata Jiménez (sündinud 1. novembril 2000 Guayaquilis) on Ecuadori jalgpallur, kes mängib äärepoolkaitsjana Hispaania kõrgliigaklubis Valladolidi Real ja Ecuadori jalgpallikoondises.
Ta alustas klubikarjääri Ecuadori klubis Independiente del Valle, debüteerides Ecuadori kõrgliigas 2018. aastal.
2019. aastal liitus ta Portugali kõrgliigaklubiga Lissaboni Sporting. 2021. aasta augustis läks ta Sportingust laenule Valladolidi Reali. Hooajal 2021/22 lõi Plata Hispaania esiliigas kuus värvat ja kindlustas klubiga pääsu Hispaania kõrgliigasse. 2022. aasta juulis sõlmis ta Valladolidi Realiga püsiva viieaastase lepingu.
2019. aastal saavutas Plata Ecuadori kuni 20-aastaste koondisega juunioride maailmameistrivõistlustel pronksmedali. Plata lõi turniiril kaks väravat ja pälvis Pronkspalli auhinna. Ta lõi turniiril kaks väravat: esimese viimases alagrupimängus Mehhiko vastu (see oli seejuures ainus Ecuadori mängija löödud värav alagrupiturniiril; teine värav tuli omaväravast) ja teises kaheksandikfinaalis penaltist Uruguay vastu. Ecuadori jalgpallikoondises tegi Plata debüüdi 5. septembril 2019 sõprusmängus Peruu vastu. Koondisekarjääri esimese värava lõi ta oma teises koondisemängus viis päeva hiljem sõprusmängus Boliivia vastu. 2021. aasta Copa América teises alagrupimängus lõi ta värava Venezuela vastu.
Fuligo

Fuligo on perekond limakuid seltsist "Physarales".
Hundipiim

Hundipiim ("Lycogala") on limakuperekond.
Juhan (ansambel)

Juhan oli eesti ansambel, mis tegutses 2013–2022. aastatel.
Ansambel "Juhan" esitas eesti luuletaja Juhan Liivi sõnadele kirjutatud muusikat. 
Selle koosseisus mängisid Riho Sibul, Jaak Sooäär (kitarrid), Raul Vaigla (bass), Henno Kelp (bass) ja Andrus Lillepea (löökriistad).
Damian Warner

Damian David George Warner (sündinud 4. novembril 1989 Londonis) on Kanada kümnevõistleja, olümpiavõitja. 
Warner tegi täiskasvanute tiitlivõistluste debüüdi 2011. aasta maailmameistrivõistlustel Daegus, kus lõpetas kümnevõistluse 18. kohal. 
2012. aasta suveolümpiamängudel Londonis sai ta tulemusega 8442 punkti viienda koha. 
2013. aasta maailmameistrivõistlustel Moskvas võitis Warner pronksmedali isikliku rekordiga 8512 punkti. 
2014. aasta Sopotis toimunud sise-MM-il oli ta seitsmevõistluses seitsmes. Sama aasta Rahvaste Ühenduse mängudel Glasgow's võitis ta kümnevõistluse 8282 punktiga.
2015. aasta Panameerika mängudel võitis Warner kuldmedali Kanada ja võistluste rekordiga 8659 punkti. Pekingis toimunud maailmameistrivõistlustel sai ta Ashton Eatoni järel hõbemedali Kanada rekordiga 8695. 
2016. aasta suveolümpiamängudel Rio de Janeiros võitis ta tulemusega 8666 punkti Eatoni ja prantslase Kevin Mayeri järel pronksmedali. 
2017. aasta maailmameistrivõistlustel Londonis oli ta 8309 punktiga viies.
2018. aasta sisemaailmameistrivõistlustel Birminghamis võitis Warner seitsmevõistluses Mayeri järel hõbemedali Kanada rekordit tähistanud 6343 punktiga. Mais viis ta Götzises Kanada rekordi 8795 punktini.
2019. aasta Panameerika mängudel Limas võitis ta kuldmedali 8513 punktiga. Maailmameistrivõistlustel Dohas võitis ta Niklas Kauli ja Maicel Uibo järel 8529 punktiga pronksmedali.
2021. aasta mais viis Warner Götzises Kanada rekordi 8995 punktini. Ühtlasi püstitas ta kaugushüppes Kanada rekordi, kümnevõistlejate maailmarekordi 8.28 ning tõkkejooksus kümnevõistlejate maailmarekordi 13,36. Tokyo olümpiamängudel võitis Warner olümpiarekordiga 9018 punkti Mayeri ja Ashley Moloney ees kuldmedali. Sellega sai temast neljas 9000 punkti piiri ületanud kümnevõistleja.
Warner tuli 2022. aasta sisemaailmameistrivõistlustel Belgradis seitsmevõistluse maailmameistriks Kanada rekordiga 6489 punkti. Kaugushüppes püstitas ta Kanada siserekordi 8.05. 2022. aasta maailmameistrivõistlustel Eugene'is juhtis ta kümnevõistlust nelja ala järel, kuid 400 meetri jooksus saadud reievigastuse tõttu oli ta sunnitud katkestama.
2023. aasta kergejõustiku maailmameistrivõislustel Budapestis sai ta teise koha tulemusega 8804 punkti.
Warnerile kuuluvad kümnevõistlejate maailmarekordid 100 meetri jooksus (10,12) ja 110 meetri tõkkejooksus (13,36).
Isiklikku.
Damian Warneri elukaaslane on Kanada endine tõkkejooksja Jennifer Cotten. Neil on 2021. aasta märtsis sündinud poeg Theo.
Debaltseve lahing

Debaltseve lahing oli lahing Ukraina vägede ja Donbassi separatistide ja Venemaa ühendjõudude vahel 2015. aastal, mis lõppes Ukraina vägede taandumisega sellest piirkonnast.
Majīd Ḩoseynī

Seyyed Majīd Ḩoseynī (pärsia keeles سید مجید حسینی; sündinud 20. juunil 1996 Teheranis) on Iraani jalgpallur, kes mängib keskkaitsjana Türgi kõrgliigaklubis Kayserispor ja Iraani jalgpallikoondises.
Iraani kõrgliigas debüteeris ta 2015. aastal Esteghlali meeskonnas.
Aastatel 2018–2021 mängis ta Türgi kõrgliigaklubis Trabzonspor. 2021. aasta augustis sõlmis ta kaheaastase lepingu Kayserisporiga.
Iraani jalgpallikoondises tegi Ḩoseynī debüüdi 19. mail 2018 sõprusmängus Usbekistani vastu. Ta on kuulunud Iraani koondisse 2018. aasta maailmameistrivõistlustel, 2019. aasta Aasia meistrivõistlustel ja 2022. aasta maailmameistrivõistlustel.
Anti Allas

Anti Allas (sündinud 26. novembril 1977 Võrus) on eesti poliitik, XV Riigikogu liige. Ta oli Võru linnapea alates 11. novembrist 2013 kuni aprillini 2023 ning on Sotsiaaldemokraatliku Erakonna aseesimees alates 5. veebruarist 2022.
Hariduskäik.
Ta on õppinud Lepistu Põhikoolis, Rõuge Põhikoolis ning lõpetanud 1996. aastal Võru Kreutzwaldi Gümnaasiumi. 2000. aastal lõpetas ta Eesti Põllumajandusülikooli maakorralduse erialal.
Poliitiline tegevus.
2013. aasta kohaliku omavalitsuse volikogude valimistel kandideeris Allas Võru linnas sotsiaaldemokraatide nimekirjas ning osutus valituks 479 häälega. Tema häälesaak oli kõigist kandidaatidest suurim. Pärast valimisi sõlmisid Sotsiaaldemokraatlik Erakond, Keskerakond ja valimisliit Võru väärib võimekust koalitsioonilepingu ning 11. novembril 2013 valiti Allas linnapeaks.
2014. aasta jaanuaris astus ta Sotsiaaldemokraatlikku Erakonda. 
2017. aasta kohalikel valimistel kandideeris ta taas Võru linnas ning kogus 1506 häält (26% häältest). Kuigi sotsiaaldemokraadid võitsid volikogus enamuse (11 mandaati 21-st), sõlmiti koalitsioonileping Keskerakonnaga. 1. novembril 2017 valiti Allas linnapea ametisse tagasi. 
Allas kandideeris 2019. aasta Riigikogu valimistel Võru-, Valga- ja Põlvamaal sotsiaaldemokraatide nimekirjas viimasel kohal. Ta kogus 789 häält, mis oli nimekirjas paremuselt teine tulemus, kuid ei osutunud valituks. 
2021. aasta kohaliku omavalitsuse volikogude valimistel kogus Allas Võru linnas 1341 häält. Sotsiaaldemokraadid võitsid volikogus 10 mandaati ning sõlmisid koalitsioonilepingu Reformierakonna ja Keskerakonnaga. 24. novembril valiti Allas kolmandat korda linnapeaks. 
2023. aasta Riigikogu valimiste järel läks ta Riigikogu liikmeks ja tema asemel valiti Võru linnapeaks Kalvi Kõva.
Jean Raspail

Jean Raspail (5. juuli 1925 – 13. juuni 2020) oli prantsuse kirjanik, rändur ja maadeuurija.
Tema tuntuim teos on 1973. aastal ilmunud romaan "Le Camp des Saints", mis räägib massiimmigratsioonist kolmandast maailmast Euroopasse.
1981. aastal pälvis ta "Prantsuse Akadeemia suure romaaniauhinna" ja 2003. aastal "Prantsuse Akadeemia suure kirjandusauhinna".
Esperanto maja

Esperanto maja on terviklik hoone, mille põhieesmärk on toimida esperantistide liiduna, pakkuda teavet esperanto kohta või säilitada esperanto materjale (raamatupood, raamatukogu, arhiiv) ja mille seos esperanto liikumisega on väljastpoolt selgelt nähtav, näiteks esperanto lipu eksponeerimisega või esperantonimelise sildiga. Esperantomajad kuuluvad sageli oma riigi esperantoühendusse.
Mõned esperanto majad:
Sadegh Moharrami

Sadegh Moharrami Getgasari (pärsia keeles صادق محرمی; sündinud 1. märtsil 1996 Hashtparis) on Iraani jalgpallur, kes mängib paremkaitsjana Horvaatia kõrgliigaklubis Zagrebi Dinamo ja Iraani jalgpallikoondises.
Iraani kõrgliigas debüteeris ta hooajal 2013/14 Malavani meeskonnas. Aastatel 2016–2018 mängis ta Iraani kõrgliigaklubis Persepolis. 2017. aastal ja 2018. aastal tuli ta Persepolisega Iraani meistriks. Hooajal 2017/18 valiti Moharrami Iraani kõrgliiga hooaja sümboolsesse koosseisu.
2018. aasta juunis sõlmis ta viieaastase lepingu Zagrebi Dinamoga. Hooaja 2019/20 esimeses pooles oli ta Dinamost laenul Horvaatia kõrgliigaklubis Lokomotiva. Dinamoga on Moharrami tulnud Horvaatia meistriks neli korda.
Iraani jalgpallikoondises debüteeris 11. septembril 2018 sõprusmängus Usbekistani vastu. Ta kuulub Iraani koondisse 2022. aasta maailmameistrivõistlustel.
Ta on talõši päritolu.
Milad Mohammadi

Milad Mohammadi Keshmarzi (pärsia keeles میلاد محمدی کشمرزی; sündinud 29. septembril 1993) on Iraani jalgpallur, kes mängib vasakkaitsja või äärepoolkaitsjana Kreeka kõrgliigaklubis Ateena AEK ja Iraani jalgpallikoondises.
Iraani kõrgliigas debüteeris ta hooajal 2014/15 Rah Ahani meeskonnas.
2016. aasta veebruaris sõlmis ta lepingu Venemaa kõrgliigaklubiga Groznõi Ahmat. Aastatel 2019–2021 mängis ta Belgia kõrgliigaklubis Gent.
2021. aasta septembris sõlmis ta kolmeaastase lepingu AEK-ga.
Iraani kõrgliigas debüteeris ta 11. juunil 2015 sõprusmängus Usbekistani vastu. Koondisekarjääri esimese värava lõi ta 11. juunil 2021 MM-i valikmängus Kambodža vastu. Ta on kuulunud Iraani koondisse 2018. ja 2022. aasta maailmameistrivõistlustel ning 2019. aasta Aasia meistrivõistlustel.
Tema kaksikvend Mehrdad Mohammadi on samuti jalgpallur.
Priit Piilmann

Priit Piilmann (14. mai 1965 – 20. november 2022) oli Eesti ettevõtja, Viru Keemia Grupi üks suuromanikke.
Piilmann alustas oma äritegevust seakasvatusega, kust jõudis kütuseärini ning kütusega kaubeldes jõudis ka oma esimese miljonini . Koos Elar Sarapuuga alustasid nad 1990. aastate alguses väikest kütuseäri, tuues Leedust Eestisse autokütust, alguses ühe paakautoga, hiljem mitmega ning siis juba rongidega. 1994. aastal asutasid nad kahasse firma Eriõli. 1995. aastal ostsid nad ära Tartu kütuseärimehe Jüri Lõsaku pankrotistunud LMRA ning alustasid koostööd Vene firmaga Orenburgneft. Aasta hiljem soetasid nad osaluse Bekkeri sadamas. 1997. aastal erastas Eriõli põlevkivikeemiakombinaadi Kiviter, mille järglaseks sai Viru Keemia Grupp. 1998. aastal kuulus Viru Keemia Grupi eelkäija riigiettevõtte Kiviter erastajate ringi. 
Firma Tristen Trade kaudu oli ta aastakümneid Viru Keemia Grupi üks suuremaid aktsionäre, kellele kuulus kuni 2022. aasta septembrini 39 protsenti. 2022. aasta septembris jagas Priit Piilmann selle osaluse oma abikaasa, enda ja kolme poja vahel viieks . 
Piilmann oli üks Eesti jõukamaid inimesi, Äripäeva 2020. aasta edetabelis oli ta seitsmendal kohal ning tema vara väärtuseks hindas majandusleht 252,9 miljonit eurot . Piilmannide perele kuuluva Viru Keemia Grupi osaluse väärtus oli 2022. aasta Rikaste TOPi andmetel 450 miljonit eurot .
Piilmann kuulus ka Eesti Jahimeeste Seltsi juhatusse (aseesimees ja asepresident) ning oli aastatel 2013–2016 Eesti Maadlusliidu president. Lisaks investeeris ta kinnisvaraprojektidesse ning oli Järvamaal asuva Toosikannu puhkekompleksi tegelik kasusaaja.
Bendt Lindhardt

Bendt Lindhardt (30. august 1804 Holckenhavenis Nyborgi lähedal – 1. veebruar 1894 Aggersvoldis Jyderupi lähedal) oli Taani pastor ja Taani parlamendi liige 1853–1854.
Lindhardt oli kaupmees Lindhardt Holgerseni poeg. Ta lõpetas 1822. aastal Nyborgis ja oli aastatel 18231–825 koduõpetaja Faxes ja Margretelundis Faxest läänes. 1831. aastal sooritas ta teoloogilise eksami ja 1832. aastal sai temast Nyborgist läänes asuva Ørbæki koguduse kaplan. Ta sai 1836. aastal Ribe'i katekeesiks ja 1841. aastal Ribe'i lähedal asuva Farupi koguduse ning 1862–1889 Jyderupi ja Holmstrupi koguduse kirikuõpetajaks.
Ta valiti 27. mai 1853. aasta üldvalimistel Ribe maakonna 3. valimisringkonnas (Ribekredsen) parlamenti ja oli parlamendiliige kuni 1. detsembri 1854. aasta valimisteni, mil ta ei kandideerinud uuesti.
Lindhardt nimetati 1882. aastal Dannebrogi ordu rüütliks.
Perekond.
Tema abikaasa oli Johanne Thomasine Nicoline Lauritsdatter Prom (1806-1897).
Lapsed:
Iecelnieki

Iecelnieki on küla ("mazciems") Lätis Madona piirkonnas Ošupe vallas.
Iecelnieki asub valla lõunaosas. Sinna jääb Ieselnieki bussipeatus.
Aastal 1897 oli seal katoliiklaste küla, kus oli 107 elanikku. Aastal 2008 oli külas 30 elanikku.
Sutorius

Sutorius on puravikulaadsete seltsi puravikuliste sugukonda kuuluv perekond seeni.
Jaunlubāna

Jaunlubāna on küla ("mazciems") Lätis Madona piirkonnas Ošupe vallas.
Jaunlubāna asub valla põhjaosas. Küla lähistel, Aiviekste jõe teisel kaldal, asus varem Jaunlubāna raudteepeatus.
Aastal 2007 oli külas 50 elanikku.
Obsenieki

Obsenieki (ka Opsinīki, latgali "Opsenīki") on küla ("mazciems") Lätis Madona piirkonnas Barkava vallas.
Obsenieki asub Riiast 181 kilomeetri kaugusel valla põhjaosas. Sinna jääb Priežukalnsi bussipeatus. Küla jääb osaliselt Teiči looduskaitseala kaitsevööndisse.
Aastal 1897 oli seal katoliiklaste küla, kus oli 126 elanikku. Aastal 2008 oli külas 25 elanikku.
Põhjatorik (perekond)

Põhjatorik ("Climacocystis") on seente perekond torikulaadsete seltsis.
Stalīdzāni

Stalīdzāni (ka Stalidzāni, latgali "Staleidzāni") on küla ("ciems") Lätis Madona piirkonnas Barkava vallas.
Stalīdzāni asub valla põhjaosas Isliena jõe kaldal. Külas on raamatukogu. Sinna jääb Stalīdzāni bussipeatus.
Aastal 1897 oli seal katoliiklaste küla, kus oli 56 elanikku. Külas on mälestusmärk paigas, kus Nõukogude väed, sealhulgas ka Läti laskurkorpus, alustasid Aiviekste ületamist.
Küla jääb Teiči looduskaitseala kaitsevööndisse.
Roostetorik (perekond)

Roostetorik ("Pycnoporellus") on seente perekond torikulaadsete seltsis.
Vahakorgik

Vahakorgik ("Diplomitoporus") on seente perekond torikulaadsete seltsis.
Pape Abou Cissé

Pape Abou Cissé (sündinud 14. septembril 1995 Pikines) on Senegali jalgpallur, kes mängib keskkaitsjana Kreeka kõrgliigaklubis PAE Olympiakós ja Senegali jalgpallikoondises.
Ta alustas jalgpallurikarjääri kodulinnaklubis AS Pikine.
2015. aastal liitus ta Prantsusmaa esiliigaklubiga Ajaccio.
2017. aastal sõlmis ta lepingu Olympiakósega. Hooaegadel 2019/20 ja 2021/22 on ta klubiga tulnud Kreeka meistriks. Hooaja 2020/21 teisel pool oli ta laenul Prantsusmaa kõrgliigaklubis Saint-Étienne.
Senegali jalgpallikoondises debüteeris Cissé 13. oktoobril 2018 Aafrika rahvaste karikavõistluste valikmängus Sudaani vastu ja lõi selles mängus ka koondisekarjääri esimese värava. 2022. aastal tuli ta Senegali koondisega Aafrika meistriks. Ta kuulus Senegali koondisse ka 2022. aasta maailmameistrivõistlustel.
Tim Ream

Timothy Michael Ream (sündinud 5. oktoobril 1987 Saint Louises) on USA jalgpallur, kes mängib keskkaitsjana Inglismaa Premier League'i klubis Fulham ja USA jalgpallikoondises.
Aastatel 2006–2009 mängis ta Saint Louise Ülikooli jalgpallimeeskonnas. Major League Socceris (MLS) debüteeris ta 2010. aastal New York Red Bullsi meeskonnas.
2012. aasta jaanuaris sõlmis ta lepingu Inglismaa kõrgliigaklubiga Bolton Wanderers. Klubi sai ta kindlaks põhikoosseisu liikmeks hooajal 2013/14, mil mängiti Inglismaa esiliigas. 2014. ja 2015. aastal valiti Ream Bolton Wanderersi aasta mängijaks.
2015. aasta augustis sõlmis ta lepingu Inglismaa esiliigas mänginud Fulhamiga. Fulhamiga mängis ta Inglismaa kõrgliigas esmakordselt hooajal 2018/19. 2018. aastal valiti Ream Fulhami aasta mängijaks ja hooajal 2021/22, mil võideti Inglismaa esiliiga, liigahooaja sümboolsesse koosseisu.
USA jalgpallikoondises tegi Ream debüüdi 17. novembril 2010 mängus Lõuna-Aafrika Vabariigi vastu. Koondisekarjääri esimese värava lõi ta 22. mail 2016 sõprusmängus Puerto Rico vastu. Ta on kuulunud USA koondisse 2011., 2015. ja 2019. aasta CONCACAF Gold Cupil ning 2022. aasta maailmameistrivõistlustel.
Stainach-Pürgg

Stainach-Pürgg on 2015. aastast vald ("Gemeinde") Austrias Steiermargi liidumaal Liezeni ringkonnas.
See loodi Steiermargi vallareformi osana 2014. aasta lõpus, kui ühendati endised omavalitsused Stainach ja Pürgg-Trautenfels.
Stainach-Pürgg asub Ennstalis. Valla territooriumiga piirnevad lõunas Ennsi jõgi ja põhjas Totes Gebirge. Valla kõrgeim punkt on Grimming (2351 m), mis on Euroopa kõrgeim eraldiseisev "Bergstock".
Ajalugu.
"Purgstallhöhe" mäe kivisel tagaküljel asus keskajast pärit Grauscharni linnus (ka Gruscharn, slaavi "Grusch" = rahnud). See oli juba 1160. aastal markkrahv Ottokar III "Pfalzburg" ja seega Ennstali maakonna domineerimiskeskus. Linnuse vaateulatusse tekkinud "Gruscharni" küla nimetati 1659. aastal "Stainachiks". Kohalik autonoomne Stainachi kogukond loodi 1850. aastal.
Kunagise Grau-Scharni linnuse alalt on tänaseks säilinud vaid Püha Johannese kabel ("Johanneskapelle"), mis ehitati 12. sajandil. Sealsete maalide stiil viitab nende päritolule 1160./65. aastast, mida olemasolev hoone kinnitab. Juba 1183. aastal on kirik ja linnus Burgstall. Pürgg viidi sellesse kogudusse tagasi ja oli algselt peadiakoni (ülempreestri) asukoht. "Sprengeli" kihelkond ulatus kunagi Aussee järve taha. 1490. aastal kuulus kihelkond Püha Jüri rüütlitele, 1599. aastal Grazi jesuiitidele. Alates 1958. aastast on toonane iseseisev Stainachi ala olnud ka oma koguduse asukoht.
Ennsi oru raudtee ehitamine 1875. aastal avas praegused Stainachi ja Trautenfelsi külad sobivate raudteepeatustega. Trautenfelsi rongipeatus likvideeriti aga 2007. aastal. Salzkammerguti raudtee ehitamisega 1877. aastal tekkisid ka Pürggi bussipeatus ja Stainachi jaam (nüüd Stainach-Irdning), millest sai raudteesõlme.
Pärast Austria annekteerimist 1938. aastal läks praeguse valla territoorium Steiermargi "Reichsgaule". Aastatel 1945–1955 oli see Briti okupatsioonitsooni osa Austrias. Sestpeale kuulub vald Steiermargi liidumaa hulka.
Majandus ja taristu.
Lisaks turismile on vallale oluline majanduslik tegur toiduainetetööstus.
Turism.
Trautenfelsi loss ja maaliline Pürgg on meelitanud kohale arvukalt turiste ja ekskursioone. Lisaks on piirkond populaarne mägironijate seas, kes ronivad Grimmingil, Totes Gebirge mägedes ja "Niedere Tauerni" lõunaosas. Wörschachwaldis on väike talispordipiirkond ja Spechtensee järv, mis on populaarne sihtkoht. Seetõttu pole üllatav, et vallas on arvukalt võõrastemaju ja öömaju.
Tööstus.
Kohalikud tööstusettevõtted tegelevad toiduainete töötlemisega:
Transport.
Koht on koduks, koos Stainach-Irdningi jaamaga, Austria raudteesõlmele. Seal kulgeb "Salzkammergutbahn" Ennsi oru raudteele. Lisaks on Pürggis "Salzkammergutbahni" peatus.
Oluline maanteesõlm on Trautenfelsis. Seal ühineb peamine ühendustee Salzburgist Grazi (Ennstali maantee B 320) Salzkammerguti maanteega B 145, mis viib Salzkammergutti.
Linnakontorid.
Linn on kohaliku põllumajandusameti asukoht.
Haridus.
Linnas asuvad liidugümnaasium ja liidureaalgümnaasium.
Yunus Musah

Yunus Dimoara Musah (sündinud 29. novembril 2002 New Yorgis) on USA jalgpallur, kes mängib poolkaitsjana Itaalia kõrgliiga klubis AC Milan ja USA jalgpallikoondises.
Ta sündis New Yorgis Ghana päritolu vanemate perekonnas. Lapsepõlves elas Musah Itaalias Castelfranco Venetos. Jalgpalli hakkas mängima kohalikus klubis Giorgione Calcio.
Aastatel 2012–2019 kuulus Musah Londoni Arsenali noorteakadeemiasse. Seejärel liitus ta Valenciaga. Hooajal 2019/20 mängis ta Valencia reservmeeskonnas Hispaania tugevuselt kolmandas liigas. Valencia põhimeeskonnas debüteeris ta 13. septembril 2020 Hispaania kõrgliigamängus Levante vastu. Sama aasta 1. novembril lõi ta Getafe vastu värava, saades 17 aasta ja 338 päeva vanuselt Valencia noorimaks mittehispaanlasest väravalööjaks, ületades rekordi Lee Kang-inilt.
Suvel 2023 liitus Musah ligi 20 miljoni euro eest AC Milaniga.
Musahl oli võimalus koondisejalgpalli mängida Ghana, Itaalia, USA või Inglismaa eest. Aastatel 2016–2019 mängis ta Inglismaa noortekoondistes. 2020. aasta novembris võttis ta vastu kutse USA jalgpallikoondiselt. USA koondises debüteeris ta 11. novembril 2020 sõprusmängus Panama vastu. Ta kuulub USA koondisse 2022. aasta maailmameistrivõistlustel.
Trud

Trud (vene keeles труд 'töö') võib tähendada järgmist:
Ott Kask

Ott Kask (sündinud 14. oktoobril 1962 Jõgeval) on eesti dirigent, muusikapedagoog ja arranžeerija.
Haridus.
Ott Kask on lõpetanud 1982. aastal Heino Elleri nimelise Tartu Muusikakooli trompeti erialal õpetaja Jüri Kuusi klassis ning 1989. aastal Tallinna Riikliku Konservatooriumi puhkpilliorkestri dirigeerimise erialal (Priit Raiki klassis, kuid õppis samas ka trompetit, trombooni ja Paul Mägi juures sümfooniaorkestri dirigeerimist).
Töökäik.
Ott Kask töötab vaskpillide eriala õpetajana ning ansamblite ja orkestrite dirigendina Kuusalu Kunstide Koolis (1988. aastast), Tallinna Muusikakoolis (2005. aastast) ning kultuuri- ja sporditegevust korraldava ametnikuna Viimsi vallavalitsuses. 
Aastatel 2002–2019 oli ta ka Viimsi Muusikakoolis vaskpillide eriala õpetaja, Jazzbandi juhendaja ja orkestrite dirigent. 
Laulupeod ja muud muusikaprojektid.
Ott Kask on olnud 2002. aasta IX Noorte Laulupeo "Ei ole üksi ükski maa" puhkpilliorkestrite üldjuht, dirigeerides seal ka enda ja Tõnu Kõrvitsa seatud popurriid "Eesti Eurovisiooni laulud". 2017. aasta XII Noorte Laulupeol "Mina jään" juhatas ta Priit Raiki lugu "Tormakas algus". 2025. aasta XXVIII laulu- ja XXI tantsupeol "Iseoma" juhatas ta sümfooniaorkestrite ees enda seatud Lepo Sumera lugu "Kevadine kärbes" animafilmist "Kevadine kärbes".
Ott Kask on olnud muusikajuht ja muusikapalade seadja ja/või dirigent näiteks järgmistes projektides: 
Helilooming.
Ott Kask on kirjutanud ansambli- ja orkestriseadeid ja mõned autoriteosed. Suure osa tema loomingust moodustavad rahvamuusika seaded.
Arranžeeringud laulupidudel.
Tema seatud paladest on laulupidudel kõlanud:
Puhkpilliorkestritele:
Sümfooniaorkestritele:
Televisioonisaatetoru

Televisioonisaatetoru on elektronkiiretoru, mis muundab optilist kujutist moodustavat valguskiirgust elektrisignaaliks – kujutisesignaaliks.
Niisuguse elektronkiiretoru põhiosad on fotoelektriline muundur ja skaneerimissõlm. 
Esimese saatetoru – ikonoskoobi – patenteeris Vladimir Zworykin 1923. aastal. Selle edasiarendatud teisendid võeti televisioonitehnikas kasutusele 1930. aastail ja need asendasid mehaanilise laotusega Nipkowi ketta (vt Televiisor). Kui 1970. aastail loodi CCD-pildisensorid, hakkasid need asendama saatetorusid televisioonikaamerates ja tegid võimalikuks kompaktsete videokaamerate loomise.
Saatetorude tüüpe.
Vidikoni teisendi (blumbikon, kadmikon jt) erinevad põhitüübist peamiselt fotokihi materjali poolest. 
Kompaktsuse ja lihtsa ehituse tõttu olid vidikonid saatetorudena enne laengsidestusseadistele üleminekut televisioonikaamerates laialt kasutusel.
Jóhann Berg Guðmundsson

Jóhann Berg Guðmundsson (sündinud 27. oktoobril 1990 Reykjavíkis) on Islandi jalgpallur, kes mängib äärepoolkaitsjana Premier League'i klubis Burnley ja Islandi jalgpallikoondises.
Ta alustas klubikarjääri kodumaal Breiðablikis, kuid mängis noorena ka Chelsea ja Fulhami noortemeeskondades.
2009. aasta jaanuaris sõlmis ta viieaastase lepingu Hollandi kõrgliiga klubiga AZ Alkmaar. Hollandi kõrgliigas debüteeris ta hooajal 2010–11 ning ta mängis Hollandi liigas kokku neli hooaega. 2014. aasta juulis siirdus Guðmundsson Inglismaale, mängides kaks hooaega sealse esiliiga klubis Charlton Athletic.
2016. aasta juulis liitus ta äsja Inglismaa kõrgliigasse tõusnud Burnleyga.
Debüüdi Islandi jalgpallikoondises tegi Guðmundsson 2008. aasta augustis sõprusmängus Aserbaidžaani vastu. Koondisekarjääri esimese värava lõi ta 14. novembril 2012 sõprusmängus Andorra vastu. 6. septembril 2013 tegi ta MM-i valikmängus Šveitsi vastu kübaratriki. Mäng lõppes viigiga 4:4. Guðmundsson kuulus Islandi koondisse 2016. aasta Euroopa meistrivõistlustel ja 2018. aasta maailmameistrivõistlustel.
Kiletransistor

Kiletransistor (lühend TFT inglise keele sõnadest "thin-film transistor") on eritüüpi väljatransistor, täpsemalt isoleeritud paisuga väljatransistor (IGFET ehk MISFET), mida kasutatakse eriti vedelkristallkuvarites, igas pildipunktis kolm transistori.
Niisugune transistor saadakse mitmekihilise kilestruktuurina enamasti klaasi pinnal. Kiletransistor erineb tüüpilisest isoleeritud paisuga väljatransistorist (peale kasutatavate materjalide) eelkõige suurepinnalise paisu ("Gate") poolest, nii et selle peale mahuvad lätte ("Source") ja neelu ("Drain") elektroodid. Need on kontaktis pooljuhiga (amorfse räniga), mida isoleerib paisust dielektrikukiht. Paisumaterjaliks on peamiselt nanotehnoloogiline indiumtsinkoksiid (ITO), mis tagab paisu läbipaistvuse ja väikesed mõõtmed.
Elektroodide vastastikune paigutus võib olla ka joonisel näidatust erinev: suurepinnaline pais võib olla kõige peal ("top-gate"), ka võib amorfse räni kiht (joonisel sinine) ulatuda üle lätte ja neelu. Kiletransistori elektroodide mõõtmed on enamasti kümnetes ja sadades nanomeetrites.
Kiletransistor töötati välja USA firmas RCA Laboratories 1960. aastatel Esimene läbipaistev, tsinkoksiidil põhinev kiletransistor leiutati 2003. aastal.
Pablo Hernández Domínguez

Pablo Hernández Domínguez (sündinud 11. aprillil 1985 Castellón de la Planas) on Hispaania jalgpallur, kes mängib ründava poolkaitsjana või äärepoolkaitsjana Hispaania tugevuselt kolmanda liiga klubis Castellón.
Ta alustas klubikarjääri Valencias, mille noortesüsteemiga liitus ta 2003. aastal. Pärast ühte hooaega Hispaania neljandas liigas Ondas, Hispaania esiliigas Cádizis ja Hispaania kõrgliigas Getafes naasis Hernández Valenciasse 2008. aasta juulis. Valencias mängis ta järgmised neli hooaega.
Aastatel 2012–2014 mängis ta Hispaania kõrgliigas Swansea Citys. Seejärel mängis ta veel Katari kõrgliigas Al-Arabis, Araabia Ühendemiraatides Al-Nasr Dubais ja Hispaania kõrgliigas Rayo Vallecanos.
Aastatel 2016–2021 mängis ta Inglismaa klubis Leeds United. Aastatel 2018, 2019 ja 2020 valiti ta Leeds Unitedi aasta mängijaks. Hooajal 2018–19 valiti ta Inglismaa esiliiga hooaja sümboolsesse koosseisu. 2020. aastal aitas ta Leeds Unitedil tõusta Inglismaa kõrgliigasse.
2021. aasta juulis sõlmis ta kolmeaastase lepingu Castellóniga.
Hernández kuulus aastatel 2009–2010 Hispaania jalgpallikoondisse. Ta osales Hispaania koondisega 2009. aasta FIFA konföderatsioonide karikaturniiril, kus ta pääses väljakule vaid alagrupiturniiri viimases mängus Lõuna-Aafrika Vabariigi vastu. Koondisekarjääri ainsa värava lõi ta 18. novembril 2009 sõprusmängus Austria vastu.
Skilpadshek

Skilpadshek on asula Lõuna-Aafrika Vabariigis Loodeprovintsis Ngaka Modiri Molema ringkonnas Ramotshere Moiloa vallas. Skilpadshek asub Lõuna-Aafrika Vabariigi ja Botswana piiril, seal on piiripunkt.
Skilpadshek tähendab afrikaani keeles "kilpkonna värav".
Lõuna-Aafrika Vabariigi 2011. aasta rahvaloenduse andmetel oli Skilpadsheki elanikest mustanahalisi aafriklasi 97,34%, valgeid 1,06%, värvilisi 0,53% ja teisi 0,53%. Tsvana keelt pidas emakeeleks 42,01% inimesi, koosa keelt 8,28%, tsonga keelt 8,28%, venda keelt 7,69%, pedi keelt 7,69% ja suulu keelt 5,92%.
323 eKr

Aasta 323 enne Kristuse sündi ehk meie ajaarvamist, Vana-Rooma ajaarvamise järgi 431 "ab urbe condita".
Tōkyō rahvusvaheline filmifestival

Tokio rahvusvaheline filmifestival (inglise keeles Tokyo International Film Festival; akronüüm TIFF) on Jaapanis Tōkyōs igal aastal toimuv filmifestival. 
Festival kuulub Rahvusvahelise Filmiprodutsentide Liitude Föderatsiooni (FIAPF) otsusega rahvusvaheliselt sertifitseeritud võistlusprogrammiga ehk A-kategooria festivalide hulka.
Festivalist, mida esimest korda peeti 1985. aastal, on saanud Aasia suurim filmifestival. TIFF on ainus Jaapani filmifestival, mis on saanud akrediteeringu FIAPF-ist. 
Festivali peaauhinnaga "Tokyo Grand Prix", mis antakse parimale filmile, käib kaasas rahasumma 50 000 USA dollarit, mis jagatakse filmi režissööri ja produtsendi vahel võrdses osas. Žürii eriauhinnaga kaasneb 20 000 USA dollariline rahaline autasu. Kategooriaauhindadega kaasnevad tagasihoidlikumad rahalised summad, nii näiteks parim lavastaja saab auhinnarahaks 5000 USA dollarilise summa.
Harju-Kabala vasallilinnus

Harju-Kabala vasallilinnus (saksa keeles "Kappel") asub vana haldusjaotuse järgi Harjumaal Rapla kihelkonnas Kabala (Tamme) külas.
Asukoht ja paiknemine.
Linnus asetses kohas, kus vana Järvakandi–Koikse maantee ületab Vigala jõge. Seal olid ilmselt veskikoht ja kabel. Linnusease jääb umbes 40 m Vigala jõest lõunasse. Hoone on ristkülikukujuline ja ida-läänesuunaline.
Ajalugu.
Juba XIII sajandi II poolel on seal asunud katoliku kabel. Seda on ka ära märgitud ürikus, kui tõmmati looduses Saare-Lääne piiskopkonna ja Taani valduste vaheline piir.
Juba 1305. aastaga seostatakse mõnede ajaloouurijate arvates Kabala mõisat ja sellele nime andnud suguvõsa von Kapell'eid. 1318–1384 olevat see suguvõsa mõisat valitsenud. Ilmselt hakati siiski perekonda kutsuma kabeli asukoha järgi.
XV sajandi algul olevat see kuulunud Vietinghoffidele sarnaselt läheduses asuva Raikküla mõisaga. 
1469. aastast on teadaolevalt esmakordselt kirjutatud Kabala mõisast, mille asutajateks peetakse Soyesid (Zöge). Samal aastal, ning 1472 ja 1474 olevat olnud piiritülid metsa pärast Kabala mõisniku Otto Soie ja Raikküla mõisniku Jürgen Vietinghoffi vahel. 
1508. aastal oli mõis Oddert Polle valduses, 1522 müüdi see Johann Nierothile, kelle omanduses püsis kuni 1617. aastani.
1560. aasta suvel põletasid venelased linnuse maha.
1750–1760 ehitati linnusevaremed tõenäoliselt ümber praeguseks mõisa peahooneks. Nii Jaan Jungi kui ka Matthias Johann Eiseni teatel olevat mõisasüdame näol tegemist "vana kloostriasemega". Veel kord ehitati ümber XIX sajandil.
Ehitus.
Hoone asub Vigala jõe kõrgel lõunakaldal, sellel on paksud paekivimüürid, keldrites on seinanišše, laskeava meenutav keldriaken ja seinas ukse sulgemiseks riivpalgi ava. Linnusemüüre jääb ka künkasse, mis ulatub peahoone põhjaküljelt jõe poole. Kogu hoone all on servjoonvõlvidega keldrid. Kuna hoone on ida-läänesuunaline, siis on võimalik, et koos olidki linnus ja kabel.
Praegune seisukord.
Mõisahoone on katuse all ja kasutusel, ning keskaegsed müürid jälgitavad ja leitavad. Hoones asus kuni hiljutise haldusreformini Raikküla vallavalitsus.
Patrick Bamford

Patrick James Bamford (sündinud 5. septembril 1993 Granthamis) on Inglismaa jalgpallur, kes mängib Inglismaa kõrgliiga klubis Leeds United. Kuigi ta mängib põhiliselt ründajana, võib ta täita ka ründava poolkaitsja rolli.
Ta alustas klubikarjääri Nottingham Forestis, mille noorteakadeemiaga liitus ta 2001. aastal. Hooajal 2011–12 debüteeris ta klubi põhimeeskonnas. 2012. aasta jaanuaris liitus ta Chelseag, kuid klubi põhimeeskonda ta kordagi ei pääsenud. Aastatel 2012–2017 mängis Bamford laenul Inglismaa 1.–3. liigataseme klubides: aastatel 2012–2013 Milton Keynes Donsiga League One'is, hooajal 2013–14 Derby Countyga ja 2014–15 Middlesbrough'ga esiliigas, hooajal 2015–16 Crystal Palace'i ja Norwich Cityga ning hooajal 2016–17 Burnleyga kõrgliigas. Hooajal 2014–15 lõi ta Middlesbrough' särgis esiliigas 17 väravat ja valiti sel hooajal kogu liiga parimaks mängijaks.
2017. aasta jaanuaris naasis Bamford Middlesbrough'sse, kuid samal hooajal jäi klubi Premier League'is eelviimaseks ja langes esiliigasse. Middlesbrough's mängis ta ka järgmisel hooajal.
2018. aasta juulis sõlmis ta nelja-aastase lepingu Leeds Unitediga.
Sibi (Pakistan)

Sibi (Belutši ja urdu keeles سِبی; puštu keeles سيوۍ) ehk Siwei on linn Pakistanis Belutšistani provintsis.
Elanikkonna põhiosa moodustavad belutšid. 2015. aastal elas asulas 157 000 inimest.
Kroondal

Kroondal on asula Lõuna-Aafrika Vabariigis Loodeprovintsis Bojanala Platinumi ringkonnas.
Kroondal on saanud alguse 1858. aastal rajatud misjonijaamast.
Raudoja (perekonnanimi)

Raudoja on eesti perekonnanimi.
Haenertsburg

Haenertsburg on küla Lõuna-Aafrika Vabariigis Limpopo provintsis Mopani ringkonnas.
Haenertsburg on asutatud 1886. aastal, kui piirkonnas leiti kulda.
Lõuna-Aafrika Vabariigi 2011. aasta rahvaloenduse andmetel oli Haenertsburgi elanikest valgeid 73,40%, mustanahalisi aafriklasi 25,89% ja värvilisi 0,71%. Inglise keelt pidas emakeeleks 52,13% inimesi, afrikaani keelt 23,05%, pedi keelt 16,67%, tsonga keelt 2,84% ja sotho keelt 1,06%.
Rauschert (perekonnanimi)

Rauschert on perekonnanimi.
Raudauk

Raudauk on eesti perekonnanimi.
Perekonnanime Raudauk on pandud Elme mõisavallas Kaarma kihelkonnas Saaremaal. Nimede eestistamisel määrati sellenimelistele isikutele uueks perekonnanimeks Saarela.
2018. aasta 1. jaanuari seisuga oli perekonnanimi Raudauk Eestis 5 mehel ja vähem kui viiel naisel.